|  |  |  |
| --- | --- | --- |
| http://matulji.hr/pocetna/wp-content/uploads/2014/01/logo_opcina_matulji.png | **OPĆINA MATULJI**  **OPĆINSKI NAČELNIK** | |
| KLASA: 024-04/26-02/1  URBROJ: 2170-27-02/1-26-3  Matulji, 20. siječnja 2026. | |  |

**OPĆINSKO VIJEĆE**

**n/p predsjednice**

**- ovdje -**

**PREDMET:****Prijedlog Odluke o** **stjecanju dionica Regionalne veletržnice Rijeka-Matulji**

**d.d.** - dostavlja se

Poštovani,

u privitku dostavljamo prijedlog Odluke o stjecanju dionica Regionalne veletržnice Rijeka-Matulji d.d.

Izvjestitelji na radnim tijelima te sjednici Općinskog vijeća biti će Općinska načelnica Ingrid Debeuc i službenica ovlaštena za privremeno obavljanje poslova pročelnika Upravnog odjela za komunalni sustav Smiljana Veselinović.

OPĆINSKA NAČELNICA

Ingrid Debeuc v.r.

**OBRAZLOŽENJE UZ PRIJEDLOG ODLUKE O**

**STJECANJU DIONICA REGIONALNE VELETRŽNICE RIJEKA-MATULJI D.D.**

Trgovačko društvo Regionalna veletržnica Rijeka-Matulji d.d. u većinskom je javnom vlasništvu a temeljem podataka o vlasničkoj strukturi većinski vlasnik bila je Nacionalna veletržnica d.d. u likvidaciji sa 53,53% vlasništva. Od ostalih dioničara Općina Matulji ima 15,82% vlasništva, Spitzer Maria 2,84%, Ružić Vera 2,67%, Grad Rijeka 1,85%, Primorsko-goranska županija 1,85%, Poljan Neven 1,42%, Poljan Leopold Bogdan 1,42%, Istarska županija 1,37%, Azzri d.o.o. 1,37%, dok je preostalih 16% dionica podijeljeno među malim dioničarima.

Tijekom 2023. godine pokrenut je postupak likvidacije nad najvećim dioničarem Nacionalnom veletržnicom d.d.. Vlada Rh je na 59. sjednici održanoj 16.01.2025. godine prihvatila Prijedlog odluke o davanju suglasnosti na Sporazum o namirenju duga između Republike Hrvatske i društva Nacionalna veletržnica d.d. u likvidaciji temeljem kojeg su dionice Nacionalne veletržnice d.d. prešle u vlasništvo RH odnosno Centra za restrukturiranje i prodaju (CERP). Navedeni Sporazum potpisan je 10.03.2025. godine.

Postojala je bojazan da ukoliko CERP ponudi na prodaju svoje vlasničke udjele u Regionalnoj veletržnici Rijeka-Matulji novi vlasnici neće biti zainteresirani za obavljanje veletržničke djelatnosti. Prvenstveni cilj Uprave Regionalne veletržnice Rijeka-Matulji d.d. bio je dugoročni nastavak obavljanja primarne djelatnosti veleprodaje voća, povrća i cvijeća pa je u dogovoru sa članovima Nadzornog odbora te predstavnicima Općine Matulji, odlučeno kako će se CERP-u uputiti zahtjev za prijenosom vlasništva. Stoga se Općina Matulji 04.04.2025. godine obratila CERP-u sa zahtjevom za prijenos dionica u vlasništvu CERP-a darovanjem na Općinu Matulji.

Slična inicijativa pokrenule su i regionalne veletržnice u Splitu i Osijeku.

Dana 10. prosinca 2025. godine Upravno vijeće Centra za restrukturiranje i prodaju donijelo je Odluku o prijenosu 229.298 dionica društva Regionalna veletržnica Rijeka-Matulji d.d. Navedenom Odlukom prihvaćen je zahtjev Općine Matulji i odobren prijenos 229.298 redovnih dionica društva Regionalna veletržnica Rijeka-Matulji imatelja Republike Hrvatske na Općinu Matulji radi nastavka obavljanja i daljnjeg razvoja osnovne djelatnosti Društva uz zadržavanje njegove javne funkcije.

Ukupna nominalna vrijednost prenesenih dionica (oznake RGVR-R-A svaka u nominalnom iznosu 7,00 EUR) iznosi 1.605.086,00 EUR, ukupne procijenjene vrijednosti dionica 78.000,00 EUR što predstavlja 53,53 % temeljnog kapitala.

O prijenosu dionica sastavljen je Ugovor kojim se između ostalog Općina Matulji kao stjecatelj ovlašćuje da može i smije sa zastupničkog računa nematerijaliziranih vrijednosnih papira broj 9379460 CERP (0/1) / Republika Hrvatska (1/1) izvršiti prijenos na račun nematerijaliziranih vrijednosnih papira Stjecatelja (Općine Matulji). Nadalje Općina Matulji kao stjecatelj se obvezuje da neće otuđiti, opteretiti ili na drugi način raspolagati dionicama koje su predmet Ugovora bez prethodne suglasnosti CERP-a.

U prilogu se dostavlja Odluka CERP-a KLASA: 025-02/25-02/7; URBROJ 360-00/UV25-2025-8 od 10. prosinca 2025. godine kao i prijedlog Ugovora o prijenosu dionica društva Regionalna veletržnica Rijeka-Matulji d.d. na Općinu Matulji.

Temeljem odredbe članka 32. Statuta Općine Matulji („Službene novine Primorsko-goranske županije“ broj 26/09, 38/09, 8/13, 17/14, 29/14, 4/15-pročišćeni tekst, 39/15, 7/18 i 6/21, 23/21 i 36/23) Općinsko vijeće nadležno je za donošenje odluke o stjecanju i prijenosu dionica i udjela Općine Matulji u trgovačkim društvima, te se slijedom ove odredbe Općinskom vijeću dostavlja na razmatranje i usvajanje Prijedlog Odluke o stjecanju dionica Regionalne veletržnice Rijeka-Matulji s tekstom Ugovora o prijenosu dionica društva Regionalna veletržnica Rijeka-Matulji d.d. na Općinu Matulji.

U Matuljima, 20.siječnja 2026. godine

**OPĆINSKA NAČELNICA**

**Ingrid Debeuc v.r.**

Na temelju članka 32. Statuta Općine Matulji („Službene novine Primorsko-goranske županije“ broj 26/09, 38/09, 8/13, 17/14, 29/14, 4/15-pročišćeni tekst, 39/15, 7/18 i 6/21, 23/21 i 36/23) Općinsko vijeće Općine Matulji, na sjednici održanoj dana\_\_\_\_\_\_ 2026. godine, donosi

**ODLUKU**

**o stjecanju dionica Regionalne veletržnice**

**Rijeka-Matulji d.d.**

**Članak 1**.

Općina Matulji prihvaća prijenos 229.298 redovnih dionica društva Regionalna veletržnica Rijeka-Matulji d.d. radi nastavka obavljanja i daljnjeg razvoja osnovne djelatnosti Društva uz zadržavanje njegove javne funkcije temeljem Odluke o prijenosu Upravnog vijeća Centra za restrukturiranje i prodaju KLASA: 025-02/25-02/7 URBROJ: 360-00/UV25-2025-8 od 10. prosinca 2025. godine,.

**Članak 2.**

Općina Matulji prijenosom će steći 229.298 redovnih dionica društva Regionalna veletržnica Rijeka-Matulji d.d. ukupne nominalne vrijednosti dionica 1.605.086,00 EUR, ukupne procijenjene vrijednosti dionica 78.000,00 EUR, što predstavlja 53,53% temeljnog kapitala, upisanih na zastupničkom računu nematerijaliziranih vrijednosnih papira Centra za restrukturiranje i prodaju broj: 9379460 CERP (0/1) / REPUBLIKA HRVATSKA 1/1).

**Članak 3.**

O prijenosu dionica iz članka 1. ove Odluke sklopit će se ugovor.

Ugovorom će se ugovoriti zabrana otuđenja, opterećenja ili drugog raspolaganja dionicama koje su predmet prijenosa bez prethodne suglasnosti Centra za restrukturiranje i prodaju.

**Članak 4.**

Ovlašćuje se Općinska načelnica da u ime Općine Matulji potpiše Ugovor o prijenosu dionica iz članka 1. ove Odluke.

**Članak 5**.

Ova Odluka stupa na snagu danom donošenja a objavit će se u „Službenim novinama Općine Matulji“.

KLASA: 024-04/26-02/1

URBROJ: 2170-27-01/1-26-

Matulji,

OPĆINSKO VIJEĆE OPĆINE MATULJI

Predsjednica Općinskog vijeća

Iva Letina